Diari Oficial de la Generalitat Valenciana


Sumari del DOGV 3985, del 24-04-2001 (2001/3096)

ORDRE de 5 de març de 2001, de la Conselleria de Cultura i Educació, per la qual s'autoritza l'experimentació d'un programa propi d'aprenentatge en valencià, castellà i anglés en educació primària i secundària obligatòria al col·legi Cebat (Centre d'Estudis Bàsics Atles), a partir del curs 2001-2002.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3985

Data del DOGV
:   24-04-2001

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2001/3096


Data del document
:   05-03-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * Mutxamel
    * ensenyament privat

ORDRE de 5 de març de 2001, de la Conselleria de Cultura i Educació, per la qual s'autoritza l'experimentació d'un programa propi d'aprenentatge en valencià, castellà i anglés en educació primària i secundària obligatòria al col·legi Cebat (Centre d'Estudis Bàsics Atles), a partir del curs 2001-2002. [2001/3096]
  
L'article 57 de la Llei Orgànica 1/1990, de 3 d'octubre, d'Ordenació General del Sistema Educatiu, en l'apartat 4, establix que les administracions educatives fomentaran l'autonomia pedagògica dels centres docents, i en l'article 59.1 els encomana l'elaboració de projectes que incloguen innovacions curriculars, metodològiques, tecnològiques, didàctiques i d'organització dels centres docents.
  
El Real Decret 2.326/1983, de 13 de juliol (BOE de 6.9.83), que va modificar parcialment el Decret 2.343/1975, de 23 d'agost, sobre regulació de centres pilot i d'experiències en centres docents ordinaris, com a norma que té efecte supletori en l'àmbit de gestió de les administracions educatives amb competències plenes que no hagen desenrotllat normativa pròpia respecte de l'experimentació educativa en centres docents, en l'article 12 establix que els centres ordinaris, públics o privats, podran ser autoritzats per a portar a terme les experimentacions que tinguen per finalitat la millora dels plans docents, els mètodes educatius i, en general, la millora de la qualitat de l'ensenyament.
  
Conseqüentment, el Decret 71/1984, de 16 de juliol, del Consell de la Generalitat Valenciana, va establir les bases per a l'experimentació i la innovació pedagògica als centres docents de la Comunitat Valenciana.
  
Així mateix, el Decret 19/1992 de 17 de febrer, del Govern Valencià, va establir el currículum de l'Educació Infantil (DOGV 19.2.92); el Decret 20/1992, de 17 de febrer, del Govern Valencià, va establir el currículum per a l'Educació Primària (DOGV 20.2.92) i el Decret 47/1992, de 30 de març, del Govern Valencià, va establir el currículum per a l'Educació Secundària Obligatòria (DOGV 6.4.92), constituint el marc a què han d'acomodar-se les experiències o innovacions educatives.
  
L'Ordre de 29 de juny de 2000 (DOGV 18.10.2000), va autoritzar al Centre d'Estudis Bàsics Atles (CEBAT) els ensenyaments d'Educació Infantil, Primària i Secundària Obligatòria.
  
Atés que el citat centre, el dia 8 de febrer de 2001 sol·licita l'autorització d'una experiència educativa consistent en la introducció de l'idioma anglés com a llengua vehicular d'aprenentatge en determinades àrees, sense modificar el currículum oficial establit per als nivells educatius que té autoritzats, després d'analitzar i valorar el projecte presentat i tenint en compte que la dita experiència suposa una innovació metodològica i didàctica,
  
En virtut de les atribucions que em conferix l'article 35 de la Llei de Govern Valencià,
  
ORDENE
  
Primera
  
Autoritzar a partir del curs acadèmic 2001-2002 al Centre d'Estudis Bàsics Atles (CEBAT) de Mutxamel (Alacant), l'experimentació educativa consistent a incorporar l'aprenentatge vehicular de l'idioma anglés en els nivells educatius obligatoris d'Educació Primària i Secundària Obligatòria.
  
Segona
  
L'experimentació educativa que s'autoritza tindrà com a objectius finals la compatibilització dels ensenyaments de castellà, valencià i anglés fins a aconseguir el nivell de plurilingüisme real i efectiu. Per a això incorporarà l'anglés com a llengua vehicular en les àrees d'Educació Artística i Educació Física de l'Educació Primària, i en les àrees de Música i Tecnologia de l'Educació Secundària Obligatòria. En el seu conjunt suposarà un 30% del conjunt dels nivells educatius indicats, i s'aplicarà amb caràcter progressiu en cada cicle i nivell.
  
Tercera
  
Esta experiència s'iniciarà en el curs 2001-2002 en Primer cicle d'Educació Primària i primer curs de Secundària Obligatòria. A partir del curs 2002 €2003 s'anirà ampliant als successius cicles i cursos fins a la conclusió de l'experiència autoritzada en el curs 2003-2004 per a l'Educació Primària i en el curs 2004-2005 per a la Secundària Obligatòria. La seua continuïtat posterior estarà condicionada per l'avaluació final dels resultats obtinguts en el compliment de la finalitat enunciada en l'apartat segon de la present ordre.
  
Quarta
  
El professorat que impartisca l'experiència autoritzada complirà els requisits de titulació establits per les Ordres d'11 d'octubre de 1994 (BOE 19.10.94) i de 24 de juliol de 1995 (BOE 4.8.95) que regulen, respectivament, les titulacions mínimes que han de posseir els professors dels centres privats d'educació infantil, primària i secundària obligatòria.
  
Quinta
  
La documentació acadèmica de l'alumnat que seguisca l'experiència autoritzada serà l'establida amb caràcter general.
  
Sisena
  
L'experiència autoritzada haurà de ser coneguda prèviament pels pares, mares o tutors legals de l'alumnat a qui afecte.
  
Setena
  
En finalitzar cada curs acadèmic la direcció del centre remetrà a la Inspecció d'Educació un informe anual de seguiment, i en finalitzar cada etapa una memòria final.
  
Huitena
  
La Inspecció Educativa supervisarà l'experiència autoritzada, informarà la Direcció General d'Ordenació i Innovació Educativa i Política Lingüística anualment del seguiment de l'experiència i elevarà un informe de valoració global, acompanyant la memòria final del centre, en finalitzar el període d'experimentació.
  
Novena
  
L'autorització concedida podrà ser revocada en el cas que el desenrotllament de l'experimentació autoritzada no s'adeqüe a les condicions i objectius indicats o s'alteren les circumstàncies tingudes en compte per a la seua autorització.
  
DISPOSICIÓ ADDICIONAL
  
Es dóna validesa, a partir del curs acadèmic 2000-2001, a l'experiència iniciada en Educació Infantil pel Centre d'Estudis Bàsics Atles (CEBAT) que compartix la finalitat indicada en l'apartat segon per al conjunt dels ensenyaments obligatoris.
  
DISPOSICIONS FINALS
  
Primera
  
S'autoritzen les direccions generals de Centres Docents i d'Ordenació i Innovació Educativa i Política Lingüística, a adoptar les mesures necessàries, en els seus respectius àmbits de competència, per a l'adequat desenrotllament de la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107,116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció contenciosa administrativa, contra el present acte, que posa fi a la via administrativa, es podrà interposar potestativament un recurs en reposició o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
  
València, 5 de març de 2001
  
El conseller de Cultura i Educació
  
MANUEL TARANCÓN FANDOS